ગયા સપ્તાહે સોમનાથ ચેટર્જીના અવસાન સાથે બંગાળમાં એક ચેપ્ટર પૂરું થયું. અહીં મધ્યમવર્ગના બંગાળી ભદ્રલોક (સુસંસ્કૃત સજ્જન) તરીકે ઓળખાય છે. એવાં સજ્જન જે રવીન્દ્ર સંગીતમાં, ફૂટબોલમાં રસ લેતા હોય, સારું શિક્ષણ પામેલા હોય, પરંપરાને અનુસરતા હોય. આ બધાં લક્ષણ સોમનાથ ચેટર્જીમાં હતાં. તેમને ડાબેરી બનાવવામાં બંગાળનાં માજી મુખ્યમંત્રી જ્યોતિ બસુનો મોટો ફાળો હતો. સોમનાથ તેમને ગુરુ માનતા. જ્યોતિ બસુ તેમના અનુગામી તરીકે સોમનાથ દાને પસંદ કરતા, પણ તેમનો પક્ષ તેમની તરફેણ નહોતો કરતો. પક્ષમાંથી તેમને હાંકી કઢાયા તેનો તેમને ઘણો જ આઘાત લાગેલો. આથી જ કદાચ તેમનાં પત્ની રેણુએ અંતિમ દર્શનથી ડાબેરી નેતાઓને દૂર જ રાખ્યા હતા.